ᱱᱤᱨᱚᱡᱽ ᱪᱚᱯᱲᱟ

ᱱᱤᱨᱚᱡᱽ ᱪᱚᱯᱲᱟ (ᱡᱟᱱᱟᱢ: ᱒᱔ ᱰᱤᱥᱮᱢᱵᱚᱨ ᱑᱙᱙᱗) ᱢᱤᱫ ᱥᱤᱧᱚᱛᱤᱭᱟᱹ ᱴᱨᱮᱠ ᱮᱱᱰ ᱯᱷᱤᱞᱰ ᱠᱷᱤᱞᱟᱹᱲᱤᱭᱟᱹ ᱟᱨ ᱥᱤᱧᱚᱛᱤᱭᱟᱹ ᱟᱨᱢᱤ ᱨᱮᱱ ᱡᱩᱱᱤᱭᱚᱨ ᱠᱚᱢᱤᱥᱚᱱᱰ ᱟᱹᱢᱟᱹᱞᱤᱭᱟᱹ (JCO)। ᱩᱱᱤ ᱴᱨᱮᱠ ᱮᱱᱰ ᱯᱷᱤᱞᱰ ᱨᱮ ᱡᱮᱵᱽᱞᱤᱱ ᱛᱷᱨᱚ ᱠᱷᱮᱞᱚᱸᱰᱮ ᱠᱷᱮᱞᱟᱭᱟ। ᱱᱤᱨᱚᱡᱽ ᱪᱚᱯᱲᱟ ᱫᱚ ᱡᱮᱵᱽᱞᱤᱱ ᱛᱷᱨᱚ ᱠᱷᱮᱞᱟ ᱨᱮ ᱢᱚᱡᱽ ᱩᱱᱩᱫᱩᱜ ᱫᱚ ᱦᱩᱭᱩᱜ ᱠᱟᱱ ᱛᱟᱭᱟ ᱘᱘ᱹ᱐᱗ ᱢᱤᱴᱟᱨ। ᱩᱱᱤ ᱒᱐᱒᱐ ᱴᱚᱠᱤᱭᱚ ᱚᱞᱤᱢᱯᱤᱠ ᱨᱮ ᱘᱗ᱹ᱕᱘ ᱢᱤᱴᱟᱨ ᱡᱤᱞᱤᱧ ᱡᱮᱵᱽᱞᱤᱱ ᱛᱷᱨᱚ ᱪᱟᱯᱟᱫ ᱠᱟᱛᱮ ᱥᱚᱱᱟ ᱯᱚᱫᱚᱠᱮ ᱦᱟᱢᱮᱴ ᱞᱮᱫᱟ। ᱒᱐᱑᱘ ᱥᱟᱞᱮ ᱨᱮᱭᱟᱜ ᱠᱚᱢᱚᱱᱣᱮᱞᱛᱷ ᱜᱮᱢᱥ ᱨᱮ ᱩᱱᱤ ᱫᱤᱥᱚᱢ ᱨᱮᱭᱟᱜ ᱪᱤᱨᱮ ᱩᱰᱟᱹᱣ ᱞᱮᱫᱟ। ᱩᱱᱤᱭᱟᱜ ᱠᱮᱨᱤᱭᱟᱨ ᱨᱮᱭᱟᱜ ᱮᱦᱚᱵ ᱨᱮ, ᱩᱱᱤ ᱒᱐᱑᱖ ᱥᱟᱞᱮ ᱨᱮ ᱡᱮᱜᱮᱛ ᱡᱟᱠᱟᱛ ᱡᱩᱱᱤᱭᱚᱨ ᱪᱮᱢᱯᱤᱭᱚᱱᱥᱤᱯ ᱨᱮᱭ ᱡᱤᱛᱠᱟᱹᱨ ᱞᱮᱱᱟ ᱟᱨ ᱡᱮᱜᱮᱛ ᱡᱟᱠᱟᱛ ᱨᱮᱱ ᱒᱐ ᱥᱮᱨᱢᱟ ᱠᱚᱢ ᱩᱢᱮᱨ ᱨᱮ ᱘᱖ᱹ᱔᱘ ᱢᱤᱴᱟᱨ ᱣᱟᱹᱞᱰ ᱨᱮᱠᱚᱨᱰᱮ ᱛᱮᱭᱟᱨ ᱞᱮᱫᱟ। ᱡᱩᱱᱤᱚᱨ ᱥᱟᱠᱷᱟ ᱨᱮ ᱴᱨᱮᱠ ᱮᱱᱰ ᱯᱷᱤᱞᱰ ᱨᱮ ᱵᱤᱥᱥᱚ ᱠᱷᱤᱛᱟᱯ ᱡᱤᱛᱠᱟᱹᱨ ᱟᱠᱟᱫ ᱯᱟᱹᱦᱤᱞ ᱥᱤᱧᱚᱛᱤᱭᱟᱹ ᱠᱷᱤᱞᱟᱹᱲᱤᱭᱟᱹ ᱠᱟᱱᱟᱭ। 

ᱴᱚᱠᱤᱭᱚ ᱨᱮ ᱒᱐᱒᱐ ᱥᱟᱞᱮ ᱨᱮ ᱜᱨᱤᱥᱢᱚᱠᱟᱞᱤᱱ ᱚᱞᱤᱢᱯᱤᱠ ᱨᱮ ᱠᱷᱮᱞᱟᱭ ᱞᱟᱹᱜᱤᱫ ᱵᱟᱜ-ᱪᱷᱟᱣ ᱠᱷᱮᱞᱚᱸᱰ ᱚᱠᱛᱮ ᱢᱚᱠᱟ ᱨᱮᱭᱮ ᱟᱜᱷᱟᱛ ᱞᱮᱱᱟ,  ᱮᱱᱦᱚ ᱩᱱᱤ ᱘᱗ᱹ᱘᱖ ᱢᱤᱴᱟᱨ ᱪᱟᱯᱟᱫ ᱠᱟᱛᱮᱜ ᱴᱚᱠᱤᱭᱚ ᱚᱞᱤᱢᱯᱤᱠ ᱞᱟᱹᱜᱤᱫ-ᱮ ᱵᱟᱪᱷᱟᱣ ᱚᱪᱚ ᱞᱮᱱᱟ। ᱚᱱᱟ ᱛᱟᱭᱚᱢ ᱩᱱᱤ ᱘᱖ᱹ᱖᱕ ᱢᱤᱴᱟᱨ ᱪᱟᱯᱟᱫ ᱠᱟᱛᱮ ᱯᱷᱟᱭᱱᱟᱞ ᱨᱮᱭᱮ ᱵᱚᱞᱚ ᱞᱮᱱᱟ । ᱯᱷᱟᱭᱱᱟᱞ ᱨᱮ ᱩᱱᱤ ᱘᱗ᱹ᱕᱘ ᱢᱤᱴᱟᱨ ᱪᱟᱯᱟᱫ ᱠᱟᱛᱮ ᱥᱤᱧᱚᱛ ᱨᱮᱱ ᱯᱟᱹᱦᱤᱞ ᱥᱚᱱᱟ ᱯᱚᱫᱚᱠ ᱡᱤᱛᱠᱟᱹᱨᱤᱡ-ᱮ ᱦᱩᱭᱮᱱᱟ। ᱚᱵᱷᱤᱱᱚᱵᱽ ᱵᱤᱱᱫᱨᱟ ᱛᱟᱭᱚᱢ ᱚᱞᱤᱢᱯᱤᱠ ᱨᱮ ᱡᱟᱦᱟᱱᱟᱜ ᱮᱠᱞᱟ ᱠᱷᱮᱞᱟ ᱨᱮ ᱥᱚᱱᱟ ᱯᱚᱫᱚᱠ ᱡᱤᱛᱟᱹᱣ ᱟᱠᱟᱱ ᱫᱚᱥᱟᱨᱤᱡ ᱥᱤᱧᱚᱛᱤᱭᱟᱹ ᱠᱷᱤᱞᱟᱹᱲᱤᱭᱟᱹ ᱠᱟᱱᱟᱭ।

 ᱥᱟᱹᱠᱷᱭᱟᱹᱛ 

 ᱵᱟᱦᱨᱮ ᱡᱚᱱᱚᱲ 


ᱛᱷᱚᱠ:ᱡᱤᱣᱤᱫ ᱦᱚᱲ
ᱛᱷᱚᱠ:ᱠᱷᱮᱞᱚᱸᱰᱤᱭᱟᱹ
ᱛᱷᱚᱠ:ᱥᱤᱧᱚᱛᱤᱭᱟᱹ ᱠᱷᱮᱞᱚᱸᱰᱤᱭᱟᱹ